text: 51-årig fra Kolding anholdt efter fund af sprængstof
  11 april 2012 kl. 13.14
  51-årig mand fra Kolding anholdt efter fund af sprængstof og detonatorer under hus i Odense.
  En vicevært fandt onsdag 3,4 kilo sprængstof under en beboelsesejendom i Odense.
  En 51-årig mand fra Kolding er nu anholdt i sagen, oplyser vicepolitiinspektør Albert Rasmussen.
  Sprængstofferne var pakket ind i plastik og lå i et par papkasser i et kælderrum, som viceværten i Birkeparken fattede mistanke til.
  Sammen med sprængstoffet lå også flere detonatorer.
  Forsvarets ammunitionsryddere blev tilkaldt og fjernede sagerne. Eksperterne vurderede, at der ikke var eksplosionsfare.
  Indtil videre kan politiet ikke sige yderligere om sagen eller om den mand, der nu er anholdt - herunder om han er rocker eller tilknyttet Hjemmeværnet.
  - Vi skal længere frem med sagen, før vi kan sige mere, siger vicepolitiinspektøren.
  